作者:姚合
標題:和王郎中召看牡丹
內容:葩疊萼相重，燒欄複照空。妍姿朝景裡，醉豔晚煙中。乍怪霞臨砌，還疑燭出籠。繞行驚地赤，移坐覺衣紅。殷麗開繁朵，香濃發幾叢。裁綃樣豈似，染茜色寧同。嫩畏人看損，鮮愁日炙融。嬋娟涵宿露，爛熳抵春風。縱賞襟情合，閑吟景思通。客來歸盡懶，鶯戀語無窮。萬物珍那比，千金買不充。如今難更有，縱有在仙宮。